**Păianjenul şi toamna**

*Camelia Oprița*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Noaptea este de grafit,

Tot mai galben e pământul.

Semn că toamna a venit,

La fereastră-mi bate vântul.

Ploile mărunte umblă

Dintr-o frunză-n altă frunză.

Unde ieri era şi umbră,

Stropii albi atârnă-n pânză.

Biet păianjen s-a ascuns

Unde scoarţa e desprinsă.

Unde ploaia n-a pătruns,

A rămas o frunză prinsă.

Licurici și buburuze, fluturași și alte gâze,

Au plecat să dea de veste

Să se-ascundă printre frunze,

Chiar și luna din poveste.

Vine toamna, zise el,

Frunza verde, îngălbenește,

Pomul este singurel

Vântu’ iarba răscolește.

Vremuri triste, vremuri reci

Vin cu vântul de departe,

Iar tu vară, unde pleci?

Unde-s zilele curate?!